ગુજરાતમાં રાજ્યસભાની 4 સીટો ખાલી થવાની છે. અત્યાર સુધી ચારેય સીટો ભાજપના કબજામાં હતી. પરંતુ આ વખતે ભાજપ માત્ર બે સભ્યોને રાજ્યસભા મોકલી શકશે. કોંગ્રેસનું વિધાનસભામાં સંખ્યાબળ વધતા બે સભ્યો તેના રાજ્યસભામાં પહોંચશે. મનસુખ માંડવિયાએ આ અંગે ટ્વીટ કરીને વડાપ્રધાન નરેન્દ્ર મોદી અને પાર્ટી અધ્યક્ષ અમિત શાહનો આભાર માન્યો હતો. ભાજપ પક્ષ જે રીતે પોતાનો ફેલાવો વધારતો જાય છે તે જોતા હવે તમામ ચૂંટણીઓમાં ભાજપા દીર્ધદ્રષ્ટિથી જ ઉમેદવારોની પસંદગી કરે છે. મનસુખ માંડવિયા અને ખાસ તો પુરુષોત્તમ રૂપાલા ગુજરાત ભાજપના કાર્યકરોમાં તથા પક્ષમાં માનવતું સ્થાન ધરાવે છે અને ઠીક ઠીક લોકપ્રિય પણ છે તેથી રાજ્યસભાની ચૂંટણીમાં તેમનું નામ પસંદ થયું હોવાનું સ્થાનિક સૂત્રોએ જણાવ્યું હતું. રાજ્યસભાની ચૂંટણી માટે ઉત્તર પ્રદેશમાંથી અરૂણ જેટલી, મધ્યપ્રદેશમાંથી થાવરચંદ ગેહલોત અને ધર્મેન્દ્ર પ્રધાનનું નામ છે, જ્યારે હિમાચલ પ્રદેશમાંથી જે.પી.નડ્ડા, બિહારમાંથી રવિશંકર પ્રસાદ અને રાજસ્થાનમાંથી ભૂપેન્દ્ર યાદવનું નામ મૂકવામાં આવ્યું છે.